‘Diewe’ probeer beampte met ‘plan’ fnuikArgieffoto: Hi-Risk Unit Twee vermeende diewe het Donderdag hul rieme in die ooste van Pretoria styfgeloop toe hulle probeer het om ŉ veiligheidsbeampte te fnuik. Kapt. Colette Weilbach, woordvoerder van die Brooklyn-polisie, het aan Maroela Media gesê ŉ oplettende veiligheidsbeampte van Hi-Risk Unit het Donderdag omstreeks 13:40 twee mans gesien wat peuter aan ŉ motor wat by Laerskool Anton van Wouw in Nieuw-Muckleneuk geparkeer was. “Toe hy hulle nader het hulle gemaak of hulle langs die pad urineer. Die beampte het hulle gekonfronteer, waarna hulle in ŉ wit Opel Corsa-bakkie, sonder nommerplate, geklim en weggejaag het,” het Weilbach gesê. Inligting oor die verdagtes se voertuig is oor die veiligheidsmaatskappy se radionetwerk versprei en die bakkie is sowat tien minute later in die omgewing van Laerskool Waterkloof opgemerk. Die maatskappy het beamptes van die Brooklyn-polisiestasie ontbied en die twee spanne het die verdagtes se bakkie van die pad af getrek. “Die verdagtes en hul bakkie is deursoek en toerusting om by voertuie in te breek, is in die bakkie gevind. Die verdagtes, onderskeidelik 26 en 32 jaar oud en van Atteridgeville, is net daar in hegtenis geneem.” Die verdagtes sal na verwagting Vrydag in die Hatfield-gemeenskapshof verskyn op aanklag van die besit van voertuiginbraaktoerusting. Die Brooklyn-polisie het in April verlede jaar ŉ veiligheidsforum met verskeie rolspelers, waaronder High-Risk Unit, Fidelity en ADT, gestig en belê baie daarin om die veiligheid van inwoners in die Brooklyn-omgewing te verseker. Brig. Kushie Nair het die rolspelers vir hul oplettendheid en die inhegtenisneming geprys. “ŉ Beduidende impak kan op misdaad gemaak word as die polisie, veiligheidsmaatskappye en die gemeenskap saamwerk,” het Nair gesê.